RÅDETS FÆLLES HOLDNING

af 19. juli 1999

vedrørende støtte til høring af Østtimors befolkning ved direkte afstemning

(1999/479/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Den indonesiske og den portugisiske regering indgik den 5. maj 1999 en aftale, der med udgangspunkt i retten til selvbestemmelse vedrører vilkårene for den høring af Østtimors befolkning ved direkte afstemning, hvor befolkningen skal tilkendegive, om den accepterer eller forkaster en forfatningsmæssig ramme for selvstyre for Østtimor; forskastelse vil føre til uafhængighed for Østtimor;

(2) Det Europæiske Råd udtrykte på mødet den 3.-4. juni 1999 i Köln stor tilfredshed med undertegnelsen af New York-aftalerne om Østtimor og gav på ny udtryk for sin støtte til FN's generalsekretærs forslag om at etablere en FN-mission på Østtimor, der skal organisere høringen af Østtimors befolkning og sikre en overgang i ro og orden til vidtrækkende selvstændighed eller uafhængighed efter afslutningen af høringsprocessen;

(3) Det Europæiske Fællesskab og dets medlemsstater har som led i den internationale indsats, der koordineres af FN, gennemført en række aktiviteter for at bidrage til tilrettelæggelsen af høringsprocessen og yde humanitær bistand til Østtimors befolkning;

(4) Det Europæiske Råd i Köln anmodede Rådet om at undersøge muligheden for at sende et europæisk observatørhold til Østtimor i overensstemmelse med aftalens bestemmelser om de nærmere betingelser for høringsprocessen;

(5) Rådet opfordrede den 21. maj 1999 indtrængende Kommissionen til rettidigt at yde et betydeligt finansielt bidrag til den FN-trustfond, der blev oprettet ved FN's Sikkerhedsråds resolution 1236 (1999) -

FASTLAGT FØLGENDE FÆLLES HOLDNING:

Artikel 1

1. Formålet med denne fælles holdning er at bidrage til at opnå en retfærdig og varig løsning på Øsstimor-spørgsmålet, der bygger på princippet om selvbestemmelse i overensstemmelse med De Forenede Nationers resolutioner og fælles holdning 96/407/FUSP(1).

2. Unionen er af den opfattelse, at en høring af Østtimors befolkning ved en direkte, hemmelig og almindelig afstemning organiseret af De Forenede Nationer udgør den bedste mulighed for at opnå varig stabilitet i Østtimor, og den understreger nødvendigheden af, at Den Europæiske Union er synligt til stede under høringsprocessen.

Artikel 2

Rådet udtrykker tilfredshed med, at flere medlemsstater agter at sende observatører med henblik på at danne et observatørhold fra Den Europæiske Union, der skal overvåge den høringsproces, som De Forenede Nationer organiserer.

Artikel 3

Rådet noterer sig, at formandskabet har udnævnt David Andrews til sin personlige repræsentant i disse spørgsmål med ansvar for navnlig de erklæringer, der fremsættes af formandskabet for Den Europæiske Union.

Artikel 4

Rådet noterer sig, at Kommissionen har rettet sin indsats mod at opfylde målsætningerne i denne fælles holdning, om fornødent ved relevante EF-foranstaltninger.

Artikel 5

Denne fælles holdning træder i kraft på dagen for vedtagelsen.

Den udløber den 30. september 1999.

Artikel 6

Denne fælles holdning offentliggøres i EF-Tidende.

Udfærdiget i Bruxelles, den 19. juli 1999.

På Rådets vegne

T. HALONEN

Formand

(1) EFT L 168 af 6.7.1996, s. 2.